# Oxfam Intermón

Oxfam Intermón, anteriorment Intermón, és una fundació, creada l'11 d'agost de 1956 com a Secretariat de Missions i Propaganda de la Companyia de Jesús, per ajudar les missions a Bolívia, el Paraguai i l'Índia. El pare Enric Rifà en fou el primer encarregat.
Al principi els projectes d'ajuda eren de caràcter religiós i assistencialista; però el 1964 la institució fa un canvi d'orientació, amb un clar enfocament de denúncia i defensa de la justícia. Es prioritza la tasca del suport econòmic i social a la població beneficiària. Des del 1972 començaren a impulsar la tasca a l'Àfrica (Operació SOS Sahel el 1973); i el 1982 adoptà el nom d'Intermón, i Lluís Magriñà en serà el cap. A la dècada dels 1970 adopta un caràcter totalment laic i independent, i treballa activament per generar transformacions socials tant als països del nord com en els del sud. Ignasi Carreras en serà el cap des del 1995 i farà que la fundació participi en tots els fòrums sobre el Tercer Món i el desenvolupament econòmic local. El 1996 va rebre la Creu de Sant Jordi, en reconeixement de la seva tasca.
El 1997, Intermón decideix incorporar-se a Oxfam Internacional, associació que agrupa altres disset organitzacions. Des d'aquesta data es denomina Intermón Oxfam (ara Oxfam Intermón) i participa en diverses iniciatives contra la Guerra d'Iraq de 2004, la Cimera del Mil·lenni, etc. Oxfam Internacional treballa en conjunt amb uns tres mil organitzacions locals a més de cent països. És un referent en l'àmbit internacional. És el grup independent més gran d'ONG de desenvolupament del món. Al seu torn, Oxfam és membre de l'ONG europea Finance Watch.

## Història

Intermón va néixer l'11 d'agost de 1956 a Barcelona, com a Secretariat de Missions i Propaganda de la Companyia de Jesús, destinada a ajudar les missions a Bolívia, Paraguai i l'Índia. Amb caràcter religiós i assistencial en principi, durant la dècada de 1960 va adquirir un clar enfocament de denúncia i defensa de la justícia. A partir de la dècada de 1970, adquirí un caràcter laic i independent, i treballà activament per generar transformacions socials tant als països del Nord com als del Sud.
El 1997, Intermón va decidir incorporar-se a Oxfam, associació que agrupa disset organitzacions més i que treballen plegades en més de noranta països al món. Oxfam és un referent en l'àmbit internacional, ja que és el grup independent d'ONG de desenvolupament més gran del món.
Actualment, Oxfam Intermón treballa a 39 països del món, a través de 76 programes a l'Àfrica, Amèrica i Àsia a través dels àmbits de l'ajuda al desenvolupament, l'acció humanitària, les campanyes d'incidència política i mobilització social, i el comerç just.
Oxfam Intermón és una fundació i està regida per un patronat; compta amb set seus —ubicades a les ciutats de Barcelona (seu central), València, Saragossa, Bilbao, Madrid, La Corunya i Sevilla—, 43 comitès i 38 botigues de comerç just.

## Actuació

Oxfam Intermón treballa a 48 països, en projectes de cooperació per al desenvolupament, acció humanitària, campanyes de mobilització social i comerç just.

### Projectes de cooperació per al desenvolupament

Actualment, Oxfam Intermón implementa 469 projectes de desenvolupament. Una part important d'aquests projectes estan destinats a garantir mitjans de vida sostenibles a les famílies camperoles. En aquesta àrea, treballa perquè productors i productores agrícoles amb pocs recursos tinguin una retribució digna, al mateix temps que reivindica unes polítiques agrícoles i comercials que els tinguin en compte. A més, implementa programes destinats a millorar l'accés a l'aigua potable, la higiene i l'educació bàsica de la població més pobra dels països més desfavorits.

### Acció humanitària

L'organització ha intervingut en més de 30 emergències de catàstrofes, com les inundacions a Moçambic a principis de 2008, les tempestes tropicals a la República Dominicana en 2007 i els camps de refugiats del Txad i del sud del Sudan, entre d'altres. Per Oxfam Intermón, l'acció humanitària és un gest solidari, de societat civil a societat civil, que busca donar suport per superar un període crític, a través de l'assistència i la protecció. Al mateix temps, Oxfam Intermón reclama a la comunitat internacional que assumeixi la seva responsabilitat de protegir a les víctimes de desastres naturals i conflictes. Al govern espanyol li exigeix que promogui l'aplicació del dret internacional humanitari en totes les crisis rellevants.

### Incidència política i mobilització social

En l'àmbit de les campanyes de mobilització social, Oxfam Intermón desenvolupa propostes d'incidència política dirigides a les autoritats locals i internacionals en defensa dels drets humans, a través de, per exemple, la campanya per un tractat internacional de comerç d'armes, o exigint una millor redistribució de la riquesa i la transparència, denunciant les injustes condicions que els països del Nord imposen als països Sud en la signatura de convenis econòmics.
A més, demana una actuació responsable al sector privat, com ho fa amb la companyia petroliera Repsol YPF, que s'ha compromès a desenvolupar una política de pobles indígenes pública i verificable, a partir de la intervenció de l'ONG.
En l'àmbit de l'educació, desenvolupa una proposta per a una ciutadania global, que significa educar amb la intenció que es produeixi una transformació progressiva en els valors, les actituds i els comportaments de l'alumnat. Per a això desenvolupa la proposta educativa en línia Connectant Mons i articula una xarxa de professorat a Espanya, en conjunt amb organitzacions d'Itàlia, Malta i Portugal.
A través de la seva pròpia Editorial, l'organització aposta per la reflexió, el coneixement crític i per generar un debat sobre els desequilibris mundials i la solidaritat. Oxfam Intermón creu que els llibres segueixen sent un instrument privilegiat per sensibilitzar la societat sobre les causes de la pobresa i la injustícia, i mobilitzar-s'hi en contra. Per a això, compta amb col·leccions d'assaig, novel·la, novel·la juvenil, cuina i llibres infantils. Paral·lelament, l'equip d'investigacions redacta informes sobre temes com l'agricultura, el canvi climàtic i el finançament del desenvolupament.
També busca sensibilitzar i implicar als joves, principalment a través del web Dale la vuelta al mundo Arxivat 2012-04-19 a Wayback Machine., on convida a participar tant en activitats virtuals com a presencials. Així mateix, ha creat grups de suport a Oxfam Intermón en 11 universitats espanyoles.
L'any 2019 Oxfam Intermón va ser una de les entitats impulsores de la campanya «Actualització pendent» que denunciava les traves que pateix la població migrant o racialitzada a Espanya, juntament amb altres organitzacions com Irídia i personalitats d'origen migrant com l'activista social Carmen Juares o la campiona mundial de Kendo Zenib Laari. Com a part de la campanya, es van organitzar actes a Madrid i a Barcelona.

### Comerç just

Per Oxfam Intermón, el comerç just és una forma més de cooperació, que col·labora amb l'erradicació de la pobresa als països en desenvolupament i ajuda les poblacions empobrides a sortir de la seva dependència i explotació. A través d'aquest sistema comercial alternatiu, garanteix als petits grups productors camperols i artesans accés als mercats dels països desenvolupats, unes condicions laborals i comercials justes i igualitàries, i un salari digne que els asseguri un mitjà de vida sostenible.
Entre els criteris de comerç just promoguts per Oxfam Intermón es troba: el rebuig a l'explotació del treball infantil, la igualtat entre homes i dones, i el respecte al medi ambient.
L'organització compta avui dia amb 46 botigues de comerç just a diferents ciutats d'Espanya. A més a més, ven els seus productes en botigues de comerç just d'altres organitzacions i en algunes cadenes de supermercats.
Recentment la signatura d'un conveni entre Oxfam Intermón i la multinacional hotelera Sol Meliá per promocionar productes de comerç just en els seus establiments ha rebut la reprovació d'organitzacions socials, especialment de comerç just, a causa de les denunciades i criticades pràctiques d'aquesta transnacional als països del sud.
Oxfam Intermón treballa en quatre àmbits: la cooperació per al desenvolupament, l'acció humanitària, el comerç just i la sensibilització a través de campanyes.

## Referències

* ↑ Llista d'associacions fondatrius de Finance Watch Arxivat 2011-05-11 a Wayback Machine. Libération (francès)
* ↑ «Oxfam Internacional». Intermón. [Consulta: febrer 2018].
* ↑ «Seus i comitès». Intermón. [Consulta: febrer 2018].
* ↑ «“Somos más y lo vamos a demostrar”, ¿cómo disputarle el marco al racismo?» (en local). [Consulta: 1r juliol 2019].
* ↑ «(Català) Barcelona acull l'acte #WeAreMore, pels drets civils i contra el racisme» (en castellà), 07-05-2019. Arxivat de l'original el 2019-05-18. [Consulta: 1r juliol 2019].
* ↑ Sapiña, Edgar. «El movimiento contra el racismo reivindica en Barcelona el derecho a voto de los migrantes» (en castellà). [Consulta: 1r juliol 2019].
* ↑ «Compra Comerç Just». Fundación Oxfam Intermón. [Consulta: 14 abril 2022].
* ↑ Programes de desenvolupament
* ↑ Acció humanitària
* ↑ Comerç just
* ↑ Campanyes i educació

## Enllaços externs

* (català) Pàgina d'Oxfam Intermón